SET บ่ายแกว่งตัว ชู 7 หุ้นเด่น กลุ่มค้าปลีก-รับเหมา
SET บ่ายแกว่งตัว พร้อมให้แนวรับ 1,495 แนวต้าน 1,515 จุด โบรกฯ ชู 7 หุ้นเด่น กลุ่มค้าปลีก-รับเหมา นำโดย BJC, COM7, HMPRO, GLOBAL, ROBINS, CK และ STEC
29 พ.ย. 2559

ข่าวหุ้นธุรกิจออนไลน์รายงาน ตลาดหุ้นไทยดัชนี SET ภาคเช้า (29 พ.ย.) ปรับตัวขึ้นสวนทางตลาดภูมิภาคที่ส่วนใหญ่ติดลบเหตุกังวลผลประชุมโอเปกพรุ่งนี้ แต่บ้านเราได้แรงหนุนการเพิ่มน้ำหนักลงทุนหุ้นไทยของ MSCI มีผลพรุ่งนี้ และแรงขายต่างชาติแผ่วลงด้วย หุ้นกลาง-เล็กขยับขึ้นได้ดี ส่วนมาตรการช้อปช่วยชาติตลาดรับรู้ไปมากแล้ว หากออกมาจริงบางรายอาจเลือก take profit คาดบ่ายนี้ตลาดฯแกว่งตัว พร้อมให้แนวรับ 1,495 แนวต้าน 1,515 จุด
นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยเช้านี้ปรับตัวขึ้นสวนทางตลาดหุ้นอื่นในภูมิภาคเอเชียที่ส่วนใหญ่ติดลบเนื่องจากมีความกังวลผลการประชุมกลุ่มโอเปกวันที่ 30 พ.ย.นี้ ที่ยังมีความไม่แน่นอนว่าจะสามารถหาข้อสรุปได้หรือไม่ แต่เบื้องต้นคาดว่าจะมีข้อตกลงลดกำลังผลิตน้ำมันลงราว 250,000-750,000 บาร์เรล/วัน
ส่วนบ้านเราได้แรงหนุนจากการเพิ่มน้ำหนักการลงทุนหุ้นไทยของ MSCI ที่จะมีผลสิ้นวันพรุ่งนี้ (30 พ.ย.) โดยอาจเห็นแรงซื้อจากนักลงทุนต่างชาติเข้ามา แต่คงเป็นแค่ครั้งเดียว เพราะแนวโน้ม Fund Flow ระยะยาวยังคงไหลออก อย่างไรก็ดี ขณะนี้แรงขายของนักลงทุนต่างชาติก็น้อยลงไป ทำให้มีการหยิบหุ้นขนาดกลาง-เล็กขยับขึ้นมาได้ดี
สำหรับหุ้นที่เกี่ยวข้องกับมาตรการช้อปช่วยชาติจะเห็นได้ว่าหุ้นที่รับประโยชน์ขยับขึ้นไปตอบรับพอสมควรแล้ว ดังนั้น หากวันนี้รัฐบาลประกาศออกมาตามที่คาดการณ์ไว้ก็คงจะทำให้บวกไปได้อีกไม่มาก และนักลงทุนบางรายที่ซื้อไว้ก่อนหน้านี้ก็อาจจะ take profit ออกมา แนวโน้มการลงทุนในช่วงบ่ายนี้ ตลาดฯคงจะแกว่งตัว โดยมีแนวรับ 1,495 จุด ส่วนแนวต้าน 1,515 จุด
 
บล.ธนชาต ระบุในบทวิเคราะห์ (29 พ.ย.) ว่า SET ภาคเช้าทดสอบเป้าหมายที่ 1,510 +/- จุด ยังไม่สามารถผ่านไปได้ แม้แรงซื้อหุ้นกลุ่มพลังงาน ก่อนการประชุม OPEC วันที่ 30 พ.ย.นี้ จะเป็นปัจจับสนับสนุนการปรับสูงขึ้นของ SET ตั้งแต่เปิดตลาดวันนี้ แต่ยังไม่สามารถผ่านแนวต้านที่ 1,510 +/- จุด ไปได้ ขณะที่หุ้นกลุ่มค้าปลีก ที่คาดว่าจะได้รับผลดีจากมาตรการกระตุ้นบริโภคเพิ่มเติมจากภาครัฐฯ กลับมีแรงขายเข้ามามากไม่ว่าจะเป็น BJC GLOBAL COM7 และ ROBINS
ในขณะเดียวกัน แนะนำ “ซื้อ” กลุ่มหุ้นที่คาดว่าจะได้รับผลดีจากการออกมาตรการกระตุ้นบริโภคเพิ่มเติมปลายปีนี้ โดยเฉพาะหุ้นกลุ่มค้าปลีก อย่าง BJC COM7 HMPRO GLOBAL และ ROBINS ต่อเนื่อง นอกจากนี้ยังแนะนำ “ซื้อ” หุ้นกลุ่มรับเหมาฯ อย่าง CK (ราคาหุ้นปัจจุบันสะทัอน NAV ของการถือหุ้นบริษัทลูกอย่าง BEM CKP และ TTW เท่านั้น ขณะที่ในทางเทคนิคลุ้นทะลุ 31.25 บาท มีเป้าหมายการปรับสูงขึ้นถัดไปที่ 31.75 และ 33.25 บาท ตามลำดับ) และ “เก็งกำไร” STEC โดยคาดว่าจะเปิดประมูลรถไฟรางคู่ 5 เส้นทาง ในช่วง 1-3 เดือนข้างหน้า และคาดว่าจะรู้ผลการประมูลรถไฟฟ้าสายสีเหลือง-ชมพู เร็วๆ นี้ และสายสีส้มต้นปีหน้า
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
TNR มูลค่าการซื้อขาย 1,823.53 ล้านบาท ปิดที่  26.25 บาท เพิ่มขึ้น 10.25 บาท
GL มูลค่าการซื้อขาย 1,020.83 ล้านบาท ปิดที่  53.50 บาท ลดลง   2.75 บาท
INTUCH มูลค่าการซื้อขาย   952.34 ล้านบาท ปิดที่  50.75 บาท เพิ่มขึ้น  1.00 บาท
AOT มูลค่าการซื้อขาย   716.67 ล้านบาท ปิดที่ 388.00 บาท เพิ่มขึ้น  3.00 บาท
ADVANC มูลค่าการซื้อขาย   571.87 ล้านบาท ปิดที่ 146.00 บาท เพิ่มขึ้น  1.50 บาท